“ስለ አገር አንድነት ማቀንቀን አሀዳዊ የሚያሰኝ ከሆነ ልሁን” – አቶ ሙስጠፌ ሙሀመድ የሶማሌ ክልል ርዕሰ መስተዳድር
አዲስ አበባ፡- አገር አንድ እንድትሆን፣ አገር እንዳትበተን፣ ሁሉም ኢትዮጵያዊያን በሰላምና በመቻቻል  አብረው እንዲኖሩ፣  የመንቀሳቀስና የመስራት ነጻነት እንዲያገኙ አቀነቅናለሁ። ይህ  ስለአገር አንድነት ማቀንቀኔ አሀዳዊነት ካሰኘኝ  ልሁን ሲሉ የሶማሌ ክልል ርዕሰ መስተዳድር ገለጹ። ርዕሰ መስተዳድሩ አቶ ሙስጠፌ ሙሀመድ በተለይ ከአዲስ ዘመን ጋዜጣ ጋር ባደረጉት ቃለ መጠይቅ  እንደገለጹት፤ አገር አንድ እንድትሆን፣ አገር እንዳትበተን፣ ሁሉም ኢትዮጵያውያን በሰላምና በመቻቻል አብረው እንዲኖሩ፣ በሁሉም የኢትዮጵያ ክፍሎች ዜጎች  የመንቀሳቀስና የመስራት ነጻነት እንዲያገኙ አቀነቅናለሁ። ይህ  ስለአገር አንድነት ማቀንቀኔ አህዳዊነት አይደለም ብለዋል። በአሀዳዊና በአንድነት መካከል ልዩነት መኖሩን የገለጹት አቶ ሙስጤፌ እኔን የአሀዳዊነት የፖለቲካ አቀንቃኝ ነህ  የሚሉ ካሉ ስህተት ነው። እኔ የአንድነት ፖለቲካ አቀንቃኝ ነኝ ብለዋል። ከ100 ሚሊዮን  በላይ ህዝብ ላላት ኢትዮጵያ  የፌዴራል ሥርዓት አወቃቀር ይጠቅማታል ብለው በግላቸው  እንደሚያምኑ የገለጹት አቶ ሙስጠፌ  የፌዴራል ሥርዓት አወቃቀር ግን ከአንድነት ጋር እንደማይጋጭ ተናግረዋል።በፌዴራል ሥርዓት አስተዳደር ስር በተዋቀሩት ክልሎች የአንዱ ብሄረሰብ የበላይነት የሚሰፍንበት፤ ሌላው የሚጨቆንበት፣ አንዱ ልጅ ፤ሌላው የእንጀራ ልጅ የሚሆንበት ሥርዓት መፈጠር የለበትም ያሉት አቶ ሙስጠፌ፤ ሁሉም ኢትዮጵያዊ በየትኛውም የአገሪቱ ክፍል ተንቀሳቅሶ በሰላም አብሮ የሚኖርበትና ፍትሀዊ የሀብት ክፍፍል ያለባት አንድ ኢትዮጵያን እንደሚመኙና ለአገራችንም የሚያዋጣው ይህው ነው ብለው በግላቸው እንደሚያምኑ ተናግረዋል። የአገር አንድነት ማቀንቀንና አሀዳዊነት የመንግስት አስተዳደር  የተለያዩ መሆናቸውን ገልጸው አሀዳዊና ፌዴራላዊ ሥርዓት የመንግስት የአስተዳደር ዘዬ መሆናቸውንም ተናግረዋል። አዲስ ዘመን ግንቦት 28/2012 ጌትነት ምህረቴ